Loogilisem oleks küll pigem, et viimne hea eeldab ka kõikide vastavate allsüsteemide vastavat headust. Teisisõnu peaks koherentsuse nimel ka kõik hea allsüsteemid inimesele mõistetavalt ja arusaadavalt head olema ning nõndasama ka kõik kurja allsüsteemid. Ilma süsteemide vastava koherentsuseta muutub hea ja kurja kausaalne suktsessioon inimeste jaoks hoomamatuks ja teeb viimselt hea ja kurja teenimise mõttetuks. Viimselt tähendaks hea ja kurja koherents kahe paralleelse maailma olemasolu, mis eriti omavahel kokku ei  puutu, segunemisest rääkimata. Midagi kaugelt analoogset oleks ka kartesiaanlik inimese eristus mateeriaks ja hingeks, kus mõlemad omavaheliseks suhtluseks erilise kommunikatsiooniorgani - käbinäärme - vahetalitust vajavad.